ORDE do 2 de novembro de 2007 pola que se convocan axudas para a intensificación da actividade investigadora dos profesionais dos centros do sistema sanitario público de Galicia.
CONSELLERÍA DE SANIDADE — III. OUTRAS DISPOSICIÓNS — 12/11/2007

A xeración de novo coñecemento a través das actividades de investigación, así como a innovación, a través da incorporación dese novo coñecemento na práctica, son requisitos para manter un sistema sanitario que ofreza servizos da máis alta calidade.
As políticas de investigación, tanto a nivel europeo coma nacional e autonómico, teñen como obxectivo potenciar esta actividade, como factor de desenvolvemento social e económico, a través do aumento da masa crítica de investigadores, e proporcionar os medios materiais e as infraestruturas precisas.
A capacidade e o nivel dos investigadores do sistema sanitario está demostrada, tanto pola calidade dos proxectos que se realizan, coma pola súa produción científica, sobre todo en forma de publicacións.
A realización de investigación de calidade, competitiva, e que achegue valor ao sistema sanitario e á sociedade, require dos recursos materiais e humanos suficientes para levala a cabo. Na liña do Plan nacional de I+D e do Plan Galego de Investigación e Desenvolvemento e Innovación, a consellería considera necesario habilitar recursos para impulsar a investigación nos centros sanitarios, a través desta convocatoria de intensificación da actividade investigadora dos seus profesionais.
Na súa virtude, en uso das facultades que me confiren os artigos 36.4º e 38º da Lei 1/1983, do 22 de febreiro, reguladora da Xunta e da súa Presidencia (modificada por Lei 11/1988, do 20 de outubro),
DISPOÑO:
Artigo 1º.-Obxecto.
Esta orde ten por obxecto a convocatoria, en réxime de publicidade, obxectividade e concorrencia, de axudas para a intensificación da actividade investigadora por parte dos/das profesionais dos centros do sistema sanitario público galego, como medio para facilitar a dedicación destes profesionais á investigación conciliando esta co mantemento de niveis asistenciais óptimos.
Artigo 2º.-Requisitos xerais.
1. Poderán solicitar estas axudas os centros do sistema sanitario público galego, que poderán presentar como candidatos os licenciados sanitarios ou diplomados en enfermaría, para que se poida compaxinar a actividade asistencial coa realización de actividades de investigación.
2. Os candidatos deberán cumprir os seguintes requisitos:
a) Ter formalizada a súa vinculación funcionarial, estatutaria ou contractual co centro solicitante, debendo manterse esta vinculación entre o momento da solicitude e a finalización da acción investigadora que se vai executar.
b) O grupo de investigación a que pertenza o candidato deberá ter, cando menos, un proxecto de investigación con financiamento externo activo, ben sexa do Plan nacional de I+D+I ou do Plan Galego de Investigación, Desenvolvemento e Innovación Tecnolóxica.
3. O tempo de que poderá dispoñer o/a candidato/a oscilará entre un mínimo de 3 meses e un máximo de 6 meses.
4. Os programas en que vaia participar ou participe o/a candidato/a deberán seguir as directrices marcadas no Plan galego de I+D+I e no Programa nacional de biomedicina do Plan nacional de I+D+I.
5. Os traballos publicados como consecuencia dos proxectos financiados farán constar unha referencia explícita á axuda recibida, mencionando o código e organismo financiador. Os autores destes traballos remitirán unha copia deles á Subdirección Xeral de Docencia e Investigación Sanitaria (Dirección Xeral de Aseguramento e Planificación Sanitaria).
Artigo 3º.-Solicitudes e documentación.
1. O modelo de solicitude será o que consta como anexo a esta orde, que tamén poderá atoparse na páxina www.sergas.es/idisaude, na epígrafe de Convocatorias da Oficina de Apoio á Investigación.
2. A solicitude irá asinada polo/a candidato/a e o/a xerente do centro ao que pertenza e presentarase coa seguinte documentación:
-Memoria xustificativa.
-Curriculum vitae e documentación xustificativa dos méritos do/a candidato/a.
-Certificación expedida pola xerencia do centro solicitante, xustificando a existencia dun proxecto de investigación activo, nos termos indicados no artigo 2.2º b) desta orde.
-Plan de traballo das actividades que se van desenvolver, especificando o tempo de duración previsto, dentro dos límites determinados no artigo 2.3º desta orde.
-Declaración das axudas recibidas, de conformidade co previsto no artigo 28.6º da Lei 9/2007, do 13 de xuño, de subvencións.
3. Se a documentación presentada resultase incompleta ou non cumprise os requisitos determinados na presente orde, requirirase o/a solicitante para que no prazo de 10 días proceda a completar ou emendar as deficiencias observadas, coa advertencia de que, de non facelo no prazo indicado, se considerará que desiste da súa solicitude e procederase ao seu arquivo, de conformidade co previsto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, procedendo na forma prevista no artigo 42.1º da mesma lei.
Artigo 4º.-Forma e prazo de presentación.
1. As solicitudes, xunto coa documentación indicada no artigo precedente, poderanse presentar no Rexistro da Consellería de Sanidade, ou ben por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Sen prexuízo do anterior, e só para os efectos de axilizar o procesamento das solicitudes presentadas en soporte papel, a documentación exixida no artigo 3 remitirase tamén ao seguinte enderezo de correo electrónico: oficina.idi.saude@sergas.es.
2. O prazo para a presentación de solicitudes será dun mes, contado a partir do día seguinte ao da publicación desta orde no Diario Oficial de Galicia.
Artigo 5º.-Competencias.
1. A tramitación do procedemento de concesión destas axudas corresponderalle á Dirección Xeral de Aseguramento e Planificación Sanitaria da Consellería de Sanidade, que organizará os traballos de selección, e solucionará as incidencias que se poidan producir en relación coa tramitación administrativa.
2. A Consellería de Sanidade será o órgano competente para resolver sobre o outorgamento ou denegación das axudas convocadas, así como para ordenar a súa restitución en caso de incumprimento do beneficiario, sen prexuízo de delegación noutros órganos da Consellería de Sanidade.
Artigo 6º.-Selección de candidatos/as.
1. A selección dos/as candidatos/as realizaraa unha comisión, que estará integrada por un/unha presidente/a, un/unha secretario/a (con voz pero sen voto), 2 vogais que deberán ser profesionais da Consellería de Sanidade e 2 vogais en representación de institucións sanitarias relacionadas coa investigación. Os membros da comisión serán designados por resolución da conselleira de Sanidade, por proposta da Dirección Xeral de Aseguramento e Planificación Sanitaria.
2. A comisión de selección terá en conta os seguintes criterios:
-O cumprimento dos requisitos determinados nesta convocatoria.
-A trayectoria investigadora do/a candidato/a, a posesión do grao de doutor/a (no caso dos licenciados sanitarios), a participación en proxectos de investigación financiados a través de convocatorias públicas, ou as publicacións científicas sometidas á revisión por pares nos últimos catro anos.
-A memoria presentada, os seus obxectivos, o plan de traballo enmarcado nunha liña de investigación considerada como prioritaria, e na cal se xustifique a necesidade da dedicación e o tempo necesario do/a candidato/a, así como os resultados agardados no grupo de investigación e no centro.
-Participación en proxectos que aborden a perspectiva de xénero.
3. En caso de igualdade de méritos, valorarase o equilibrio de xénero entre os candidatos seleccionados.
Artigo 7º.-Resolución e notificación.
1. Examinadas as solicitudes, a comisión de selección formulará a correspondente proposta de resolución, que será elevada á conselleira de Sanidade para os efectos de ditar a resolución correspondente.
2. A resolución publicarase no Diario Oficial de Galicia e notificaráselle ao centro solicitante e ao/á candidato/a seleccionados.
3. O prazo máximo para resolver as solicitudes a que se refire esta orde será de seis meses, contados desde a apertura do prazo de presentación daquelas.
Transcorrido o prazo indicado sen que recaese resolución expresa, os/as interesados/as poderán entender desestimadas as súas solicitudes, para os efectos de interpoñer os recursos procedentes.
Artigo 8º.-Recursos.
As resolucións -expresas ou presuntas- de concesión/denegación das axudas a que se refire a presente orde, poñen fin á vía administrativa e poderán ser obxecto de recurso potestativo de reposición, de conformidade co previsto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común; ou ben, ser recorridas na vía contencioso-administrativa, de conformidade co previsto na lexislación reguladora desta orde xurisdicional.
Artigo 9º.-Orzamento.
1. O orzamento previsto para as axudas a que se refire esta orde ascende a un total de douscentos mil euros (200.000 euros), que se financiarán con cargo á aplicación 50.01.412A.780.0 dos orzamentos xerais da Comunidade Autónoma de Galicia para o ano 2007.
2. O importe máximo das axudas será de:
-Trinta mil euros (30.000 euros), cando o/a candidato/a seleccionado/a fose un/unha licenciado/a sanitario/a e o prazo de dedicación á investigación sexa de 6 meses.
-Quince mil euros (15.000 euros), cando o/a candidato/a seleccionado/a fose un/unha diplomado/a en enfermaría e o prazo de dedicación á investigación sexa de 6 meses.
3. As axudas concedidas serán compatibles con outras axudas ou subvencións públicas destinadas ao fomento da investigación.
Artigo 10º.-Conceptos subvencionables.
O centro beneficiario, destinará o importe da axuda á cobertura das tarefas asistenciais que o/a candidato/a seleccionado/a viñese realizando, durante o tempo que dure a dedicación declarada polo/a investigador/a de conformidade coa solicitude presentada polo centro, e dentro dos límites temporais a que se refire o artigo 2.3º desta orde.
Artigo 11º.-Aceptación da axuda.
1. Co obxecto de optimizar os recursos orzamentarios destinados a estas axudas, o/a investigador/a e/ou o xerente do centro manifestarán expresamente a aceptación da axuda concedida, mediante escrito dirixido á Dirección Xeral de Aseguramento e Planificación Sanitaria, dentro dos dez días hábiles seguintes ao da data de notificación da resolución de concesión da axuda.
2. No caso de non facelo no prazo indicado, entenderase que rexeitan a axuda concedida. Neste caso, a axuda rexeitada pasaría a outro solicitante que non a tivese concedida, de conformidade coa proposta elaborada pola comisión de selección.
Artigo 12º.-Prazo e forma de pagamento.
1. O pagamento das axudas realizarase logo de xustificación documental da cobertura dos labores asistenciais a que se refire o artigo 10 desta orde.
2. O libramento dos fondos realizarase a prol do centro solicitante a que pertencese o candidato seleccionado.
Artigo 13º.-Xustificación dos fondos recibidos.
1. Rematado o período para o cal foi concedida a axuda de intensificación, e dentro dos dous meses seguintes, o centro solicitante presentará un informe final en que se recolla a descrición dos logros e a consecución dos obxectivos.
2. Calquera incidencia que afecte o proxecto de investigación en que estea a participar o/a candidato/a comunicaráselle á Dirección Xeral de Aseguramento e Planificación Sanitaria da Consellería de Sanidade, que proporá as medidas pertinentes ao órgano resolutorio.
Artigo 14º.-Control.
Os beneficiarios das axudas concedidas ao abeiro desta orde quedarán obrigados a facilitar toda a información que lles sexa requirida pola Dirección Xeral de Aseguramento e Planificación Sanitaria, a Intervención Xeral da Comunidade Autónoma de Galicia ou o Consello de Contas, no exercicio das funcións de fiscalización e control que teñan encomendadas.
Artigo 15º.- Reintegro das axudas.
1. O incumprimento dos compromisos e obrigas adquiridos, de conformidade coa solicitude presentada e con esta orde, dará lugar por parte da conselleira de Sanidade á revogación da axuda concedida e ao reintegro das cantidades percibidas, sen prexuízo das responsabilidades que resulten exixibles.
2. A revogación e o reintegro da axuda poderán ser totais ou parciais. No caso de se acordar o reintegro da axuda, o perceptor quedará obrigado a aboar os xuros de mora xerados desde o pagamento ata a data en que se acorde a procedencia do reintegro, nos supostos previstos no artigo 78 do Decreto lexislativo 1/1999, do 7 de outubro, polo que se aprobou o texto refundido da Lei de réxime financeiro e orzamentario de Galicia.
Disposición adicional
No non previsto nesta orde será de aplicación supletoria a normativa en materia de subvencións vixente no momento do seu outorgamento.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de novembro de 2007.
María José Rubio Vidal
Conselleira de Sanidade
Ver referencia pdf "21800D004P008.PDF"